MACHYE MACHYANG NI, NINGMU NI, MAHKRUM MADUP NI HPE NAW RAW HKRUT KAU YU GA
* Shinggyim masha ngu ai, shangai wa ai kaw na tinang a makau grupyin, mu la , na la, chye la ai machye machyang ni hte sak hkrung lam hpe, masa lam hpe gaw de ma ai. Dai majaw Sak hkrung lam hte mungkan ga hpe mu la, na la , sharin hkaja la, mahkrum madup ni hte bu hpun sumli da ai ngu mai tsun nga ai.
Dai majaw kalang lang dai buhpun sumli da ai ni gaw hkrut kashin kau ai lam ni nnga ai majaw manam shagram, nsan nseng rai byin chye nga ai. Ningmu ngu ai hta tinang a bawnu, masin salum ni hpe raw hkraw kashin kau na she mu ra sawn ra na lam ni law law nga ai law.
Tinang a mahkrum madup ni machye machyang ni hte bu hpun sumli da ai majaw kalang lang tinang a sak hkrung lam ajet, tengman ai mungkan hpe pi ti nang nlu mu nlu chye rai magap da ai zawn rai nga ai. Dai hte maren mungkan ting hte mu mada ai lam ni hpe mung dai tinang a chye da ai lam ni hte magap da ai majaw teng man ai lam hpe nmu hku byin taw chye nga ai re.
Ti nang a sakhkrung lam hte tinang a grup yin hpe teng man ai hku jaw hkrak ai hku mu mada mayu yang gaw dai buhpun sumli ni hpe raw hkrut kau nna she bai mada yu yang gaw grau mai kaja ai lam rai na re.
Dai majaw tinang a sakhkrung lam, tinang a grupyin, prat hkrun lam ni hta bu hpun da ai buhpun sumli ni gaw shagrwi grai kap mat sai, nhpraw san mat sai majaw asan sha nlu mu mada mat ai rai nga ai.
dai majaw lam shagu hpe hpraw san ai hku lu mu mada, lu yu na matu gaw buhpun sumli hpe raw hkrut kau ga, Grup yin mahkra hte mung kan ga hpe asan sha naw mu mada dat yu ga ngu saw shaga dat ai law....
SHANGLAWT LU AI HPANG LANING MI DU HKRA
- Jinghpaw Wunpawng mungdan shanglawt lu ai hpang laning mi du hkra ndai shanglawt dap hta mu naw matut gun na nngai..... ngu ai moi shanglawt hpyen la nnan shang wa ai ni a Karai a man, Hpyen dap hta ga shaka la wa masai da..
- Dai ga shaka gaw galoi du hkra ta? nkau mi sai htaw nna asak jaw kau masai, nkau mi daw hten mat masai, nkau mi pru mat masai, nkau mi matut shakut nga ma ai.
- Gara masa galai mat ai raitim, mi na shanglawt hpyen la nkau mi gaw ndai Ga shaka hpe gaw manu shadan nga dingyang rai ma ai, Dai shanglawt lu ngut ai hpang laning mi du hkra hpe la nga ma ai...
- Myen mungdan, kaga mungdan, Jinghpaw mungdan hkan jut shara shagu du taw ai shawng de na Shanglawt hpyen la ni (nkau mi) gaw ndai Ga shaka hpe asak hte maren sadi dung ra ai nga hkam la ma ai.
- KDA (sh) pru mat sai (sh) kaga Jinghpaw W.P hpyen dap hkan galaw nga ai Shanglawt hpyen la dingsa nkau mi gaw ya du hkra asak kaba sai raitim ndai hkamla da ai Ga shaka hpe sadi dung dingyang rai ma ai.
- Nkau mi asak kaba na, yak hkak nna, masa amyu myu a majaw pru mayu tim shawk pru na n gwi ma ai ( dai gaw ndai shanglawt hpyenla galaw hpang ai shaloi hkamla da ai Ga shaka a majaw rai nga ai)
******** Dai majaw gara kaw du ai raitim, gara masa hta raitim anhte Jinghpaw W.P myu sha yawng gaw lahta na share shagan ni zawn *******
NGAI SAK HKRUNG NGA DING YANG MYU SHA A MATU ngu Ga shaka hkam la shajang yang gaw, Anhte a bandung gaw dai shawng kaw sha rai sai law....
MOI NA JINGHPAW W.P NI A BAU NGOI NSEN
Bau ngoi sai,
mayu gahtawng de hpaw byin sai kun?
Bau ngoi nga ai..
Sa sa sa lawan she gat saga!
mayu du ni hpang de
Dai zawn nga
ya gaw bau ndum ma sani
ngai naw na mayu nngai
Bau dum dat sai
kadai mung nsa wa ma ai..
ya gaw mayu ni..
kanang ta da ma gahtawng ni
Bau ngoi nga ai
kadai mung nna ma ai i
ya gaw hpunau ni, mayu da ma ni..
Bau nsen e..
nang hkrai sha rai mat ni ndai
moi na Bau nsen zawn
yawng hkra na hkra naw ngoi yu rit
Umm ngai mung Bau nsen la yu sai
naw ngoi rit..
Bau mung dum yu sai,
yawng na hkra naw ngoi rit
Da sang na pat da ma ai i?
Da sang ndum mat ai kun?
mayu gahtawng ni e!
da ma ni e
ngai hpu, ngai nau , ngai na ni e
Aw moi na W.P Bau nsen e
grai marit dik sa...
Myen mung Pyada ni hte seng ai lam (sh) Upadi hte seng nna koi yan ra ai lam nkau mi
* Myen mung dan na Pyada (Police) ni nang hpam tsi mawan hte seng na rim ai ladat amyu myu lang ma ai. Dai hta hkrit ra dik ai gaw mahkam hkam rim ai ( trap case ) nga ma ai. Ndai hta hpa majaw hkrit ra a ta nga yang, hpa shut hpyit ai lam nnga ai raitim chye rim hkrum nga ai law. Kalang lang htaw... bum ga de na hpa nchye na ai ni, shut shai ai lam nnga tim chye rim hkrum nga ai. Lawu na lam ni gaw anhte chye da ra nga ga ai law.
(1) Shanhte pyada ni hta informer (shiga jaw ai wa/jan) ngu ai nga ai, dai ni gaw hkyiya ni (sh) pyada ni kaw na shabrai htuk sha ai ni rai ma ai. Dai hkyiya ni rai yang shanhte hpe n rim na matu marai langai ngai hpe rim lu na matu shiga tup hkrak jaw ra ai. Dai zawn re hta shiga nlu galaw ai rai yang, marai langai ngai hpe mahkam ( trap ) galaw nna chye rim ma ai.
(2) Kalang lang nang hpam tsi mawan dut ai re (sh) lu sha ai re chye tim rim na ginchyang nmu shi ai zawn re nga ai ten dai zawn mahkam (trap) chye lang ma ai.
(3) Lu sha ai lam sha rai yang gaw nrim ai daram nan dat da chye ma ai. Raitim lu sha ngut ai hpang la wa ai zawn re (sh) dut shabra na hkyen ai zawn re rai yang she rim ai law ai. Sha lu sha ai rai yang gaw jit hpe hkan kau yang mai lawt mat ai.
* Jit jep ai ngu ai hta myen mung na masa gaw gumhpraw lu nna, rim hkrum ai hte lawan dik ai hku hkan ra ai.. dai rai yang hkyiya si wa na mahka ni pi jit hta nang hpam tsi npru chye nga ai. Nlu hkan ai rai yang lu sha tim nlu sha tim marai 10 kaw na marai 8 gaw nang hpam tsi mawan lu sha ai kumla (sign) chye pru nga ai.
Jit jep ai hta pru chye ai dat jasat ni,
(I) (Morphin) ေမာ္ဖင္း
(II) (Amfathamin) အမ္ဖက္တမင္း
(III) (Lachyit ) ေဆးေျခာက္ ni law malawng chye pru ai re.
Dai hta Morphin hte lachyit (ေဆးေျခာက္)pru yang gaw ( hpa majaw dai pru ai ngu hpe sakse atsawm sha hkrak lu madun yang) lawt lam naw mai tam ai, raitim amfathamin pru jang gaw nmai lawt mat sai hku re.
(4) Law malawng Myenmung pyada ni galaw chye ai gaw shanhte a masha Informers (shiga jaw ai )ni hpe gumhpraw jaw shangun nna rim mayu ai nta hkan (sh) masha kaw nna Nanghpam tsi mawan, myit galai tsi ni hpe mari shangun nna rim chye ma ai. (SH)
(5) Nanghpam Tsi mawan, myit galai jashai tsi ni ra ai nga nna gumhpraw madun let marai langai ngai hpe sa la shangun ai zawn re ni galaw chye ma ai, dai zawn re ten hta hpa nchye na ai ni gaw gumhpraw hpe sha yu nna shawoi galoi n galaw ga tim dai sa la madun ya ai majaw rim hkrum sha chye ma ai.(SH)
(6) Nang hpam tsi mawan zawn re ni madun nna dut mari lam jahta na matu saw shaga nna rim kau chye ma ai.
(7) Anhte chye da ra ai gaw Pyada ni kadai raitim mung, Warrant (၀ရမ္း) nlawm ai sha (myenmung aten) shana de hkying 6 kaw na jahpawt hkying 6 du hkra, mung masha ni a dum nta de shang gasawk sagawn na ahkang nnga ai. (ျမန္မာနုိင္ငံရဲလက္စဲြ)
* Lahta na aten ni hta mung masha langai ngai a nta kaw shang sagawn tam sawk mayu ai rai yang, nlaw htum Daw lawk masha kaba (sh) mung masha marai 2 lawm ra ai. Dai hku nrai yang dai ten ni hta nta wang de shang na ahkang nmai jaw ai.
(8) Hkrun lam hkawm ai ten hkan raitim label (dazik) n shakap da ai sutdek, htingpa hkan majoi nmai dung nga ai, dai zawn re label n shakap da ai arung arai hkan dung hkrup nna tara nshang ai arung arai ni rawng taw ai rai yang tinang nan lit la ra wa nga ai.
(9) Hkrit ra ai lam langai mi gaw tinang hpe nju ai wa langai mi ti nang a nta wang de tara nshang ai arung arai lama ma kabai bang nhtawm Pyada ni hte ginrun magaw chye ai lam ni mung aten shagu sadi maja ra nga ga ai law.
(10) Informer hpe gaw mu galaw shangun n htawm rim ai ten gaw dai ni hpe bai hprawng kau shangun re ai majaw tinang dai zawn re ni hte sa matut mahkai hkrup ai rai yang gaw tinang hkrum sha na lam sha nga ai law......
( Jinghpaw hku hti yang n manu ai zawn re nhkawn hkrang ai zawn re nga yang chyeju hte bai dinglun hpaji jaw ya marit, ndai lam ni hpe naw matut ka mat wa na re...)
Nawdut
HKRING MI YAW ....,
- Nji n gu nga, hpawt ni de sawn,
dai na de sawn, yahpang na hpe myit
grai ba la ai law...
- Kalang lang gaw "Green Day" zawn
"Wake me up when september end"
ngu na zawn .....
- Hkring mi,
asim sha mung kan hpe
gan malap da n ga,
chyeju hte,
ngai hte seng ai ni e...
- Hkring mi,
nye myit ni hpe naw
gan shapoi da n ga,
hkring mi ngai hpe
rai hkum jasu mu...
- Poi hkawm nga ai,
poi nga ding yang
hpaw mung nra ai
hpaw mung ntsang ai
- Hkring mi,
ngai hpe gan malap da mu
ngai mung gan malap da nngai
- Ngai naw gan poi hkawm n ga
nbung bung ai de
summwi ni hte rau
hkring mi yaw.
- Ngai grai tsu ai
myit pu ai, myit ru ai,
lam shagu, lam shagu
hkring mi yaw...
- Nang mung gan poi hkawm ai raiyang
nhkrum shi ga,
nang hpe mu yang,
ngai bai dum mat na ra ai..
hkring mi yaw..
ngai naw gan poi hkawm na
MAU SAI, MAU SAI , MAU HPA HKRAI..........
Kanu yan kawa kaw na shangai wa sai da.
hkrap ai,pawt ai, mani ai, kabu ai,....
dai zawn ,dai zawn....
Masha ni, arung arai ni,
nga yawng nga pra hpe mu sai,
mu ai ,yu ai, mau sai...
Nta hkuwawt hku shinggan de yu ai,
grau mau sai,naw yu mu mayu ai,
nta shinggan pru nna hkan yu ai,
mau hpa hkrai.....
Ndai hku sak hkrung, wo ra hku hkawm sa,
le ra hku myit sawn, htaw ra hku galaw
dai zawn, dai zawn,... hkaja la,
mau sai, mau hpa hkrai....
Lu sha sha ra, arung arai lang ra,
htaw ra galaw ra, le ra galaw ra,
le sa, wo sa, sa sa sa sa......
Sha na matu bungli galaw,
bungli galaw na matu gumhpraw ra,
gumhpraw ra ai majaw, bungli galaw,
bungli galaw na matu lu sha ra..
mau sai, mau sai, mau hpa hkrai....
Dai ra, wo ra, ra hkrai ra,
ra ra ra ra ra she ra ra ra...
Sha ai, ra ai, galaw sai,
byin ai, nbyin ai, chye sai
rai nchye shi ai,
awng dang ai, hkrat sum ai,
mahkrum madup law sai, rai nlaw shi ai,,
Ra ai lam lu sai, rai nhpring ai,
galaw ai, tam ai, lu sai, naw ra ai,
mau sai , mau sai....
Kabu ai , hkrap ai, yawn ai, pyaw ai,,,,
pawt ai, myit ai, sawn ai,
ai ai ai ai ai ai ai ....... mau sai,,,
A ga!
nye a hpraw san ai myit masin
salum hpe naw hkan tam la n ga...
mau sai, mau sai, mau hpa hkrai.....
Nawdut
MUNGKAN HPE SHATSAWM GA
* Na sumsai hte mungkan hpe shatsawm dat u. nang sumsai hte masawp dat yang pawt sindawng nga ai hkanghkyi pi si mani mat ai.
* Ngai yawn myi prwi hkrat tim na sumsai hpe mu dat yang nye salum mani wa ai.
* Majan pa ka-ang hku na sumsai hte lai wa yang majam pi zim, na myi hte yu dat yang laru kaba mung zim.
* Nang dum shapyaw nga ai dawraw nsen a majaw nammukdara panglai yawng hkra ka nang nga ai.
* Myit n gut na bu hkawm nga ai wangan ni pi na makau du yang mani sumsai rai, kasu gabrawng lahkyik lahkyawk re shara ni nang ladawn da ai ta layung hte ara sha rai mat sai.
* Nang hkawm lai wa ai bum pa layang yawng hta nampan ni pu tsawm nga sai.
* Mungkan hpe jahten na nga machyu pala ni pi na a sama hawm hte hkrum nna katsi pyaw ai bungshi hku mungkan ga de du shang wa ai.
* Si mani ai na nsam madun dat yang grup yin mahkra htoi kabrim nga ai, Na mahku yu ngwi nsen a majaw jut shara shagu simsa ai hka hkin gau zawn.....
* Na sumsai hte mung kan hpe shatsawm dat yu u,,,,,, na tsaw myit hte mungkan hpe shatsawm dat yu u...
Subscribe to: Posts (Atom)
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn lij_Latn kac_Latn quy_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ell_Grek hun_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn cym_Latn kac_Latn kac_Latn kac_Latn kac_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn nso_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn tsn_Latn kac_Latn kac_Latn kac_Latn cym_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn